S-1141/2007

Mál þetta, sem dómtekið var í gær, er höfðað með ákæru lögreglustjórans á höfuðborgarsvæðinu, útgefinni 11. desember 2007, á hendur J-x-x K-x-x P-x-x J-x-x, kt. 000000-0000, Jórufelli 12 í Reykjavík, „fyrir eftirtalin hegningar- og fíkniefnalagabrot framin á árinu 2007:

„1.

Þjófnað, með því að hafa föstudaginn 4. maí, í verslun Elko í Smáratorgi, Kópavogi, stolið tveimur PB hörðum diskum, hvor að verðmæti 17.995 krónur, samtals að verðmæti 35.990 krónur.

2.

Þjófnað, með því að hafa fimmtudaginn 27. september, í verslun Byko, Smiðjuvegi, Kópavogi, stolið Bosch höggborvél að verðmæti 52.190 krónur.

3.

Fíkniefnalagabrot, með því að hafa aðfaranótt miðvikudagsins 7. nóvember í bifreiðinni EG-152, á bifreiðastæði við Gróttuvita, Seltjarnarnesi, haft í vörslum sínum 1,02 g af tóbaksblönduðu kannabisefni, sem ákærði framvísaði við leit.

Teljast brot samkvæmt 1. og 2. tölulið varða við 244. gr. almennra hegningarlaga nr. 19/1940. Telst brot samkvæmt 3. tölulið varða við 2. gr. sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr. sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr., reglugerð nr. 848/2002.“

Í ákæru er þess krafist að ákærði verði dæmdur til refsingar og til að sæta upptöku á framangreindum fíkniefnum.

I.

Ákærði hefur fyrir dómi skýlaust viðurkennt að hafa gerst sekur um þá háttsemi, sem honum er gefin að sök í ákæru. Telst sannað með þeirri játningu og framkomnum sakargögnum að öðru leyti að ákærði hafi með þeim hætti sem lýst er í ákæru brotið gegn þeim ákvæðum almennra hegningarlaga og laga um ávana- og fíkniefni sem þar er vísað til.

II.

Ákærði var með dómi 5. desember 2006 sakfelldur fyrir þjófnaðarbrot og brot gegn lögum um ávana- og fíkniefni. Var ákvörðun refsingar hans frestað skilorðsbundið til tveggja ára. Þá hefur ákærði tvisvar sinnum gegngist undir sektargreiðslu fyrir fíkniefnlagabrot.

Með þeim broti sínum sem ákærði er nú sakfelldur fyrir rauf hann skilorð samkvæmt framangreindum dómi. Verður refsing ákærða fyrir þau brot hans sem sá dómur tók til og brot hans sem hér er sakfellt fyrir ákveðin í einu lagi, sbr. 60. gr. almennra hegningarlaga með áorðnum breytingum. Þykir refsing ákærða með hliðsjón af 77. gr. laganna hæfilega ákveðin fangelsi í þrjá mánuði. Eftir atvikum þykir mega fresta fullnustu refsingarinnar og skal hún falla niður að liðnum þremur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga, sbr. 4. gr. laga nr. 22/1955.

Með vísan til 6. mgr. 5. gr. laga um ávana- og fíkniefni er fallist á upptökukröfu ákæruvalds.

Engan sakarkostnað leiddi af meðferð málsins.

Þ-kk-nf I-kk-nf N-kk-nf héraðsdómari dæmir mál þetta.

D ó m s o r ð

Ákærði, J-x-x K-x-x P-x-x J-x-x, sæti fangelsi í þrjá mánuði, en fresta skal fullnustu refsingarinnar og hún falla niður að liðnum þremur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði sæti upptöku á framangreindum fíkniefnum.

Þ-kk-nf I-kk-nf N-kk-nf

Rétt endurrit staðfestir.

Héraðsdómur Reykjaness 24.01.2008.